इधर कुछ समय से नगद के बजाय डिजिटल भुगतान पर जोर दिया जा रहा है। इसके चलते अनेक बैंकों और कंपनियों ने डिजिटल भुगतान की तकनीक विकसित की है। मगर इन सबके बीच बिटकॉइन नामक आभासी मुद्रा की तरफ तेजी से आकर्षण बढ़ रहा है। यह एक ऐसी मुद्रा है, जिसका लेन-देन दुनिया भर में किया जा सकता है और इसके उपयोगकर्ता की पहचान भी छिपी रहती है। इसलिए गैरकानूनी तरीके से लेन-देन करने वाले इस मुद्रा की तरफ आकर्षित हो रहे हैं। पिछले दिनों रैनसम वायरस से हमला कर जिस तरह दुनिया भर में संक्रमित कंप्यूटरों को मुक्त करने के बदले बिटकॉइन की मांग की गई, उसे देखते हुए इसे लेकर चिंता बढ़ गई है। बिटकॉइन के क्या लाभ हैं और सरकारों के सामने किस तरह की चुनौतियां आ सकती हैं, अर्थव्यवस्थाओं पर इसका क्या असर हो सकता है आदि पहलुओं पर चर्चा कर रहे हैं सतीश सिंह।